รัฐบาลไทย-ข่าวทำเนียบรัฐบาล-สธ.เพิ่มฟังก์ชัน “ประเมินตนเองของผู้ติดเชื้อโควิด” บนหมอพร้อม Chatbot คัดกรองภาวะวิกฤต และความเร่งด่วน
วันอังคารที่ 22 กุมภาพันธ์ 2565
สธ.เพิ่มฟังก์ชัน “ประเมินตนเองของผู้ติดเชื้อโควิด” บนหมอพร้อม Chatbot คัดกรองภาวะวิกฤต และความเร่งด่วน
กระทรวงสาธารณสุขพัฒนาฟังก์ชันบน “หมอพร้อม Chatbot” ให้ผู้ติดเชื้อโควิด 19 ประเมินตนเองในการคัดกรองภาวะวิกฤต และคัดกรองความเร่งด่วนในการเข้ารับการรักษา เพื่อรับคําแนะนําการดูแลเบื้องต้น
กระทรวงสาธารณสุขพัฒนาฟังก์ชันบน “หมอพร้อมChatbot” ให้ผู้ติดเชื้อโควิด 19 ประเมินตนเองในการคัดกรองภาวะวิกฤต และคัดกรองความเร่งด่วนในการเข้ารับการรักษา เพื่อรับคําแนะนําการดูแลเบื้องต้น เช่น ควรดูแลที่บ้าน หรือเข้ารับการรักษาในโรงพยาบาล มีความแม่นยําร้อยละ 85 พร้อมใช้งานแล้ววันนี้
วันนี้ (22 กุมภาพันธ์ 2565) นพ.โสภณ เมฆธน ผู้ช่วยรัฐมนตรีประจํากระทรวงสาธารณสุข ในฐานะประธานคณะอนุกรรมการอํานวยการบริหารจัดการการให้วัคซีนโควิด 19 กล่าวว่า ขณะนี้สถานการณ์การแพร่ระบาดของโรคโควิด 19 ในประเทศไทยมีแนวโน้มเพิ่มมากขึ้น กระทรวงสาธารณสุขจึงพัฒนาฟังก์ชันการประเมินความเสี่ยงด้วยตนเองสําหรับผู้ติดเชื้อโควิด 19 (Self-assessment) บนระบบ “หมอพร้อม Chatbot” เพื่อเป็นอีกหนึ่งเครื่องมือที่จะช่วยคัดกรองผู้ที่มีผลการตรวจโควิด 19 เป็นบวก ให้ได้รับคําแนะนําในการเข้ารับการรักษาพยาบาลเบื้องต้นได้ โดยการประเมินดังกล่าวจะแบ่งเป็น 2 ส่วน ได้แก่ 1.การประเมินตนเองเพื่อคัดกรองภาวะวิกฤต และ 2.การประเมินตนเองเพื่อคัดกรองความเร่งด่วนทั้งนี้ เมื่อผู้ติดเชื้อทําแบบประเมินความเสี่ยง บน “หมอพร้อมChatbot” ระบบจะวิเคราะห์ข้อมูลสุขภาพพื้นฐานของผู้ติดเชื้อ อาการและความพร้อมในการรักษาตัวที่บ้าน ซึ่งอ้างอิงจากผลการศึกษาทางวิชาการของกรมการแพทย์ โดยสามารถประเมินให้ตนเองหรือบุคคลในครอบครัวที่ติดเชื้อได้ โดยเครื่องมือการประเมินมีค่าความแม่นยําร้อยละ 85
“ผลจากการประเมินเป็นการให้คําแนะนําในเบื้องต้น ไม่ใช่การวินิจฉัยทางการแพทย์ หากประชาชนที่ติดเชื้อโควิด 19 มีอาการรุนแรงขอให้เข้ารับการรักษาโดยเร่งด่วน และหากมีอาการนอกเหนือจากที่แบบประเมินกําหนด หรือมีข้อสงสัยเพิ่มเติมสามารถปรึกษาสถานพยาบาลใกล้บ้านได้ สําหรับช่องทางการประเมินความเสี่ยงบนหมอพร้อมChatbot สามารถใช้งานได้แล้ววันนี้ ทั้ง LINE Official Account , แอปพลิเคชัน และช่องทางแชทบน Facebook Page ของหมอพร้อม” นพ.โสภณกล่าว
ด้าน นพ.สมศักดิ์ อรรฆศิลป์ อธิบดีกรมการแพทย์ กล่าวว่า ตามระบบการรักษา หากติดเชื้อโควิด 19 กลุ่มสีเขียว คือ ไม่มีอาการหรืออาการเล็กน้อย จะเน้นการดูแลรักษาที่บ้านและชุมชนเป็นลําดับแรก (HI/CI First) ซึ่งจะได้รับการติดตามอาการทุกวันจากบุคลากรทางการแพทย์ หากมีอาการเปลี่ยนแปลงจะได้รับการส่งต่อเข้ารักษาในโรงพยาบาลตามระบบ ทั้งนี้ แบบประเมินความเสี่ยงด้วยตนเองสําหรับผู้ติดเชื้อผ่านระบบหมอพร้อม Chatbot จะเป็นอีกช่องทางและเครื่องมือในการช่วยประเมินอาการตนเองเพื่อรับคําแนะนําการเข้ารับการดูแลรักษาเบื้องต้นโดยหมอพร้อมChatbot จะมีเมนู “ติดโควิด คลิกที่นี่” จากนั้นระบบจะถามคําถามเพื่อประเมินและคัดกรองภาวะวิกฤตได้แก่ 1.มีปัญหาการหายใจ เช่น หายใจไม่ทัน หายใจเหนื่อยจนซี่โครงบาน หายใจเร็วกว่า 20 ครั้งต่อนาที หายใจมีเสียงดัง 2.อาการซึมลง ไม่รู้สึกตัว 3.อาการตัวซีด เย็น และ 4.อาการเหงื่อท่วมตัว หากมีอาการจะแนะนําว่าเป็นผู้ป่วยฉุกเฉินให้ติดต่อ 1669 เพื่อเรียกรถพยาบาลหรือเข้ารับการรักษาในโรงพยาบาล
หากไม่มีอาการดังกล่าวจะแนะนําให้ทําแบบประเมินคัดกรองความเสี่ยงต่ออาการรุนแรง ซึ่งจะมีการสอบถามช่วงอายุ น้ําหนัก ส่วนสูง โรคประจําตัว สอบถามอาการ เช่น ไอ เจ็บคอ ไข้มากกว่า 39 องศาเซลเซียส ปวดกล้ามเนื้อ ปวดศีรษะ หายใจลําบาก/ไม่อิ่ม จมูกไม่ได้กลิ่น ท้องเสีย และคลื่นไส้อาเจียน รวมถึงสอบถามว่าเป็นกลุ่มเปราะบางหรือไม่ เช่น ตั้งครรภ์ มีภาวะติดเตียง ประวัติโรคจิตเวช ซึ่งต้องการการดูแลอย่างใกล้ชิด มีความพิการและไม่สามารถช่วยเหลือตัวเองได้ จากนั้นระบบจะนําคําตอบทั้งหมดมาประเมินและให้คําแนะนําเบื้องต้น เช่น หากแนะนําการดูแลที่บ้าน จะระบุช่องทางติดต่อ 1330 รวมถึงให้คู่มือแนวทางการกักตัวที่บ้าน เป็นต้น
*************************************** 22 กุมภาพันธ์ 2565